CELEX: 32010R0454
Language: ro
Date: 2010-05-26 00:00:00
Title: Regulamentul (UE) nr. 454/2010 al Comisiei din 26 mai 2010 privind măsuri tranzitorii aplicate în temeiul Regulamentului (CE) nr. 767/2009 în ceea ce privește dispozițiile privind etichetarea furajelor  (Text cu relevanță pentru SEE)

27.5.2010   
            
            
               RO
            
            
               Jurnalul Oficial al Uniunii Europene
            
            
               L 128/1
            
         REGULAMENTUL (UE) NR. 454/2010 AL COMISIEI
   din 26 mai 2010
   privind măsuri tranzitorii aplicate în temeiul Regulamentului (CE) nr. 767/2009 în ceea ce privește dispozițiile privind etichetarea furajelor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 767/2009 al Parlamentului European și al Consiliului din 13 iulie 2009 privind introducerea pe piață și utilizarea furajelor (1), în special articolul 32 alineatul (4),
   întrucât:
   
               (1)
            
            
               Regulamentul (CE) nr. 767/2009 prevede o revizuire generală a normelor UE privind condițiile de comercializare a materiilor furajere și a furajelor mixte, iar prin articolul 32 alineatul (4) se permite aplicarea unor măsuri de facilitare a tranziției către noile norme.
            
         
               (2)
            
            
               Normele privind etichetarea menționate în Regulamentul (CE) nr. 767/2009 vor trebui aplicate începând cu 1 septembrie 2010. Aceasta va însemna o modificare bruscă și nu va permite o tranziție lină pentru operatorii economici care comercializează furaje. Schimbarea aspectului și a modului de producție a etichetelor, precum și conversia aparaturii existente de la o zi la alta ar însemna costuri mari pentru operatorii economici respectivi. Sarcina rezultată ar fi disproporționată față de obiectivul schimbării. Prin urmare este adecvat să se prevadă o perioadă de tranziție în care furajele pot fi etichetate în conformitate cu Regulamentul (CE) nr. 767/2009 înainte de 1 septembrie 2010.
            
         
               (3)
            
            
               În ceea ce privește hrana pentru animalele de companie, pe piață există o imensă varietate de produse diferite cu etichete specifice. Față de normele în vigoare referitoare la hrana pentru animalele de companie, doar articolul 15 litera (f), articolul 17 alineatul (1) litera (f) și articolul 19 din Regulamentul (CE) nr. 767/2009 vor introduce modificări în etichetarea respectivelor produse, reprezentând doar modificări minore, fără impact asupra siguranței. Pentru a permite o tranziție lină pentru respectivii operatori economici care comercializează hrană pentru animale de companie, este justificat să se prevadă o perioadă de tranziție de 1 an, în care actualele etichete pentru hrana pentru animale de companie să poată fi utilizate după 1 septembrie 2010.
            
         
               (4)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Prin derogare de la articolul 33 paragraful al doilea din Regulamentul (CE) nr. 767/2009 și fără a aduce atingere Directivelor 79/373/CEE (2), 82/471/CEE (3), 93/74/CEE (4) și 96/25/CE (5) ale Consiliului, furajele etichetate în conformitate cu Regulamentul (CE) nr. 767/2009 pot fi comercializate de la data intrării în vigoare a prezentului regulament.
   Articolul 2
   Prin derogare de la articolul 33 paragraful al doilea din Regulamentul (CE) nr. 767/2009, hrana pentru animale de companie etichetată în conformitate cu Directiva 79/373/CEE și articolul 16 din Directiva 70/524/CEE (6) poate fi comercializată până la 31 august 2011. După data respectivă, poate rămâne pe piață până la epuizarea stocurilor.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 mai 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 229, 1.9.2009, p. 1.
   
      (2)  JO L 86, 6.4.1979, p. 30.
   
      (3)  JO L 213, 21.7.1982, p. 8.
   
      (4)  JO L 237, 22.9.1993, p. 23.
   
      (5)  JO L 125, 23.5.1996, p. 35.
   
      (6)  JO L 270, 14.12.1970. p. 1.